Medicul Camelia Roiu - care a făcut publice imagini cu plaga unui pacient infestată cu larve, în secția ATI a Spitalul Clinic de Urgență de Chirurgie Plastică, Reparatorie și Arsuri din Capitală - a fost convocată în comisia de disciplină a unității sanitare, luni, între timp fiind strânse aproximativ 23.000 de semnături online, pentru susținerea cadrului medical.

Potrivit convocării pe care Camelia Roiu — medic specialist secția Anestezie și Terapie Intensivă (ATI) a spitalului bucureștean — a postat-o pe pagina sa de Facebook, ea este convocată în respectiva comisie de disciplină pentru că a refuzat să participe "la instruirile lunare" și nu a semnat "fișa de instruire individuală SSM începând din luna iunie 2015 până în prezent".

La momentul primirii acestei convocări, Camelia Roiu a scris pe pagina sa de Facebook și un mesaj către ministrul Sănătății, Vlad Voiculescu, transmițându-i acestuia că este împiedicată să își facă meseria dar și că și-ar dori să fi fost protejată, după ce a făcut publice imaginile din secția ATI a Spitalului de Arși.

"E păcat că nu ne-ați protejat pe toți cei care am spus adevărul despre sistem. Suntem atât de puțini și atât de singuri. Eu m-am simțit sacrificată, exact ca în fața unui pluton de execuție. Am trăit o săptămână în iad. M-am întrebat dacă o să mai fiu sau nu, dacă o să mai fac medicină sau nu, dacă o să mai rămân în țară sau nu... Încă mă mai intreb...", a scris aceasta, referindu-se la zilele după ce a făcut publică filmarea din secția ATI, cu un pacient ce avea o plagă infestată cu larve.

După publicarea respectivelor imagini, secția ATI a Spitalului de Arși a fost închisă, cazurile majore fiind direcționate către alte unități sanitare din Capitală. În cazul pacientului cu larve în răni, care ulterior a murit, a fost deschisă o anchetă, aminteşte Agerpres. Audiată la Poliția Capitalei în acest caz, Camelia Roiu a declarat atunci că are colegi care doresc să o "linșeze".

"Știu că am colegi care vor să mă linșeze și care vor... au și vorbit să mă potolească în vreun fel, să mă bage în comisii de disciplină, dar am și colegi pe care îi stimez și care știu că sunt profesioniști adevărați. Autoritățile știau ce se întâmplă în spitalul acesta. (...) Colegii lași, care nu recunosc ce se întâmplă acolo, să-și aducă aminte că totuși sunt medici și că este esențial să își facă meseria, iar cea mai mare satisfacție o ai când salvezi un pacient'', a spus Camelia Roiu pe 19 iulie.

După ce Camelia Roiu a anunțat că va fi audiată la Comisia de Disciplină a Spitalului de Arși, a fost creată o petiție online prin care se cerea protejarea medicului, potrivit Legii Avertizorilor de Integritate."Există în România Legea Avertizorilor de Integritate (Legea 571/2004), lege care oferă protecție persoanelor care au sesizat încălcări ale legii în instituțiile publice", se arată în petiție.

Creatorii petiției menționează că "neprotejarea persoanelor care sesizează încălcări ale legii transmite un mesaj clar: și anume că în România, dacă sesizezi nereguli, vei avea consecințe de suportat". Aproximativ 23.000 de persoane au semnat petiția online până la finalul săptămânii.

Mesajul dr Camelia Roiu către ministrul Sănătăţii

"Nici hirtiile astea nu sinteti de acord, domnule ministru, sa le arat? Am inteles de la sedinta de vineri, cind ati venit in spital, ca nu sinteti de acord cu asemenea practici (imaginile filmate) si ca va imaginati cit de greu iti e cind sta cineva la,, popoul tau" sa te pozeze in timp ce iti faci meseria.

Doar ca eu nu am pozat pe nimeni in timp ce opera. Incercati atunci sa faceti acelasi exercitiu de imaginatie cu mine, acum, cind sint convocata in vreo doua comisii de cercetare disciplinara, comisii compuse din medici inculpati penal care, culmea, aveau in responsabilitate si unitatea de transfuzii si tot ce tine de ingrijirea arsilor(inclusiv viermii). Probabil ca veti trimite o comisie si de la minister, cum s-a intimplat in cazul dr. Elena Voicu de la spitalul Pantelimon sau veti face una in spital, dupa cum s-a discutat tot vineri, care sa ma potoleasca sa mai arat ceva din,, bucataria lor".

Poate va imaginati si cum ma simt cind sint impiedicata sa-mi fac meseria, cind mi se taie in foaia de terapie indicatiile de analize si monitorizarile orare si cind vine un sef iresponsabil sa-mi ia aparatele performante din sala de operatie,pe motiv ca le degradez daca le deplasez 10 metri, aparatele fiind mobile din fabricatie.

Poate va imaginati si cum e sa-ti zica acelasi sef,,Sugi.... " si sa faci referate la care sa nu primesti nici un raspuns; sa-ti zica sotul asistentei sefe,,Taci, ca te pocnesc" iar comisia de disciplina, din care face parte acelasi sef, sa-l sanctioneze exemplar cu,, mustrare verbala".

Poate va imaginati cum e ca, inclusiv chirurgii cu care colaborez sa fie somati sa nu mai lucreze cu mine. Poate va spune dr Nitescu cum imi facea hirtii prin 2010 conform carora chirurgul era,, titularul foii de observatie "si hotara daca am sau nu voie sa dau anestezii.

Stiti ca psihologii spun ca sentimentul de vina e cel mai greu de dus. Mai ales cind e vorba de morti. Eu ma saturasem. Cineva trebuia sa si-i asume...

Ma intriga faptul ca n-ati fost deloc transparent in ceea ce-l priveste pe fostul manager Marinescu. S-a demis singur? L-ati demis? Sper ca nu l-ati ascuns pe undeva. Tot citesc prin ziare de prejudicii aduse statului, conform raportului Curtii de conturi.

Mai stiu ca, dupa plecarea lui, cautati un interimar integru, de incredere si care sa poata face curat in spital. Ati lasat aceiasi oameni care, de ani de zile, au distrus spitalul. E ca si cind, dupa revolutie, l-am fi lasat tot pe Ceausescu la putere. La Putere. Toti abuzeaza de ea. Discretionar. Protecta pe care le-o oferiti am mai vazut-o in fratiile politice sau de alta natura. Sper din tot sufletul sa nu fie asa.

In ceea ce priveste renovarea sectiei ATI, e o cosmetizare inutila si ineficienta. Probabil ca dna dr.Copaciu v-a aratat buletinul cu Piocianicul rezistent la toate antibioticele(inclusiv Colistin)- nu stiu in cite tari il mai gasiti- piocianic recoltat de mine in luna martie, de pe suprafete.Probabil ca dna dr.Copaciu v-a tinut la curent cu ce-i transmiteam ca se intimpla in spital, legat de infectii.

Avind in vedere toate aceste lucruri luati in calcul un spital modular cu 60 de paturi. Dupa mine este singura solutie sigura pentru pacienti. Ginditi-va ca sintem inconjurati de razboaie si nu avem un centru de arsi. Ginditi-va ca oricind se poate intimpla un nou colectiv si daca atunci s-au gasit bani pentru transferu lor in strainatate sint sigura ca se vor gasi si pentru un asemenea spital.

E pacat ca nu ne-ati protejat, pe toti cei care am spus adevarul despre sistem. Sintem atit de putini si atit de singuri. Eu m-am simtit sacrificata, exact ca in fata unui pluton de ececutie. Am trait o saptamina in iad. M-am intrebat daca o sa mai fiu sau nu, daca o sa mai fac medicina sau nu, daca o sa mai ramin in tara sau nu... Inca ma mai intreb...

Stiu ca e greu sa tolerezi frica insa ea ne blocheaza evolutia. Viata si libertatea mintii sint cele mai valoroase. Pretuiti-le la dvs si la cei din jur.

Domnule ministru, ati avut o sansa istorica pe care tocmai ati ratat-o! Sau poate ca inca nu...".